Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 250-136
WEB STRANICA: www.svetifrane.org
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.t-com.hr
Fra Diego Deklić tajnik provincije, vikar, ekonom
i fra Tomislav Ćurić knjižničar
Zadar, 14. veljače 2010.

7(18)2010.

Evanđelje (Lk 6,17.20-26)
Blago vama, siromasi! Jao vama, bogataši!
Čitanje svetog Evanđelja po Luki
U ono vrijeme: Isus siđe s dvanaestoricom i zaustavi se na ravnu. I silno mnoštvo njegovih učenika i silno mnoštvo naroda iz cijele Judeje i Jeruzalema, iz primorja tirskog i sidonskog nagrnuše da ga slušaju i da ozdrave od svojih bolesti. Podigne oči prema učenicima i govoraše: »Blago vama, siromasi: vaše je kraljevstvo Božje! Blago vama koji sada gladujete: vi ćete se nasititi! Blago vama koji sada plačete: vi ćete se smijati! Blago vama kad vas zamrze ljudi i kad vas izopće i pogrde te izbace ime vaše kao zločinačko zbog Sina Čovječjega! Radujte se u dan onaj i poskakujte: evo, plaća vaša velika je na nebu. Ta jednako su činili prorocima oci njihovi!«
»Ali jao vama, bogataši: imate svoju utjehu! Jao vama koji ste sada siti: gladovat ćete! Jao vama koji se sada smijete: jadikovat ćete i plakati! Jao vama kad vas svi budu hvalili! Ta tako su činili lažnim prorocima oci njihovi.«
Riječ Gospodnja.

BLAŽENSTVA U svakom čovjeku postoji težnja za srećom (blaženstvom). Sreća je nešto što očarava svakog čovjeka. Svatko želi biti sretan i smiren, ali vrlo rijetki su koji su stvarno i bili sretni i smireni. Kao da postoji neki nesklad između željene sreće i ostvarivanja te sreće. Tokom ove naše ljudske povijesti pojavilo se mnogo navjestitelja i nudilaca sreće.
I na toj ponudi diferencirali su se svjetonazori, pa i religije. Kako doći do sreće, koji način življenja traži put prema sreći? To su pitanja i razmišljanja nad tim pitanjima. Isus sa svojim Blaženstvima, koja su nešto najizvornije u cijelom Evanđelju i Isusovoj poruci – 'nude' put prema sreći na potpuno drukčiji način nego li što je itko u povijesti čovječanstva ponudio. Drugi su nudili putove stjecanja bogatstva i uvjeravali da će se time postići više sreće.
E, tko može biti sretan?
(1)Blaženi (sretni) siromašni! – Na putu su sreće! Ovim se ne sakralizira siromaštvo, niti su svi siromasi sretni, dapače, većina je nesretna. O čemu je riječ? Blažen onaj tko se u sebi nalazi i kad nema od posjeda ništa. Taj može biti sretan bez obzira na sve promjene u svijetu. On je uvijek sretan i smiren, pa i kad nema ništa, i kad je siromašan. On se u sebi ima.
(2)Blaženi gladni! – Na putu su sreće! Blažen onaj tko je gladan Istine, drugog čovjeka, ljubavi. Tome će ova zemlja pružiti mogućnost da tu glad utaži. Svaki onaj koji misli da sve ima u samomu sebi, taj će očito imati nesretno iskustvo. Takvi su egoisti. Ovo blaženstvo je protiv egoizma. (3)Blaženi koji se ne zadovoljavaju s postojećim, koji plaču! - Na putu su sreće! Onaj koji se pomiri s postojećim, taj staje na putu prema sreći. Prema Blaženstvu treba ići i tražiti.Tražitelji uvijek nađu rješenje. Nisu blaženi cmizdravci nego nemirnici. (4)Blaženi koji radi pravednosti pate! – Na putu su sreće! Onaj koji svoj život predaje za druge ljude, za Sina Božjeg i čovjeka. Tu se uvijek nalazi sreća. Rad za druge uvijek rađa srećom. Ona se s dobra djela vraća u dušu onoga koji je to činio. Tajna je velika zašto ljudi ne podnose one koji čine dobro. Valjda zato da se ne razotkriju 'zla djela' onih koji ih čine (tko ne čini?).
Četiri 'Nesreće' - (Jao vama!):
(1)Nesretni bogataš. Oni koji traže sreću u bogatstvu dožive svoje razočaranje. Isus ne kaže da je bogatstvo nesreća nego je nesreća tko svoj životni cilj vidi u bogatstvu. (Kako je siromašnu u ovo teško povjerovati). (2)Nesretni oni koji su zasićeni sadašnjicom. Ti su očito u obmani, i dolazi čas kad će doživjeti svoju prazninu, razočaranje. (3)Nesretni oni koji se svemu podsmjehuju. Ti će sutra plakati. To su tipovi koji sve bagateliziraju. Čeka ih njihova nesreća… (4)Nesretni vi kad vas u svemu hvale. Tada se čovjek otuđuje u samom sebi i sutra upada u vlastitu obmanu i nesreću. Čovjeku je potrebna kritika. Ona čovjeka preporađa. Svi smo mi ljudi pozvani na sreću (blaženstvo) i od Isusa upozoreni kako možemo odlutati u nesreću. Tko vjeruje Isusu izabrat će i put kojeg on savjetuje, a time i sreću, i odnosno izbjeći će nesreću. Ponizan čovjek je sretan čovjek (blažen)!
Marijan Jurčević, OP

Meditacija:
Bože, daj mi da ne vjerujem u bilo što, nego u tebe.
Daj da ne budem ovisan o bilo čemu, nego o tebi
Daj da ne sakupljam bilo kakvo bogatstvo, nego tebe.
Daj da, među mnogim izgovorenim riječima, otkrijem samo tvoju riječ
i među mnogim dogmama samo tvoju ljubav.
Podari mi smisao za vjerovanje
da se ne udaljim od tebe.
***
Kad Bogu govorimo u klanjanju hvala -
tad istrošena svagdašnjica prima boju
tad vrućina dana ponovo postaje podnošljiva
tad srce željno ljubavi osjeća odgovor;
tad svijet se pokazuje u svjetlu Oca
tad čovjek povjerljivije srcem sluša
tad čežnja ojačava umorna krila
tad na grješnost pada novo otkupiteljsko svjetlo
tad srce predosjeća vječnost:
tad se u nama radosno spajaju tolike polovičnosti.
http://www.don-ivica.net

NEDJELJNE MOLITVE
6. nedjelja kroz godinu
Isus silazi među ljude i uči ih životu blaženstava. Blaženstva su poziv svim ljudima da grade Božje kraljevstvo u dolinama svojih života.
Isus je i sam bio gladan i žedan i nije imao kamo bi glavu naslonio. Isus govori iz svoga iskustva.
Blago nama ako nas tjelesna glad izazove na otkrivanje istinske hrane.
Blago nama u muci i žalosti. U ovom blaženstvu krije se ova istina: bolje je trpjeti nepravdu, doživjeti žalost, podnijeti zlo, nego nanijeti nepravdu, zadati žalost, učiniti zlo.
Gospodine! Daj da shvatimo da zapravo nemama ništa svojega. Sve smo primili od Tebe kao Stvoritelja. Zato i ne smijemo ništa posvojiti tako da to smatramo svojim posjedom. Sve je dar i sve nam je povjereno kao upraviteljima Tvojih darova.
Naše obitelji, pritiješnjene brigama za svagdanji život, nadahni da budu hram Tvoje prisutnosti. Daj da Tvoja blaženstva znamo utkati u izgradnju Tvoga kraljevstva u svijetu u kojemu živimo. Dario Miletić

TERMINI * OBAVIJESTI * TERMINI * OBAVIJESTI * TERMINI * OBAV.
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Danas Crkva slavi: VI. nedj. kroz godinu, SV. Valentin, Zdravko
- Svjetski dan braka
Ponedjeljak: Klaudije, Vitomir
- Kateheze za odrasle ponedjeljkom.
Susret započinje u 19,45 sati.
Utorak Julijana, Onezim – utorkom pobožnost sv. Anti
- Kateheza za mlade utorkom.
Susret započinje u 20 sati.
Srijeda PEPELNICA – ČISTA SRIJEDA (post i nemrs)
- pepeljenje pod misom u 7 i 19 sati
Četvrtak Šimun, Bernardica
Petak Konrat, Ratko – PUT KRIŽA (prije mise u 18,30 sati)
Subota Leon, Lav, Lea
Nedjelja I. Korizmena nedj. (čista), Petar Dam Damiani
- PUT KRIŽA u Korizmi peetkom i nedjeljom u 18,30 sati
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: petkom u 19,30 sati
Krunicu molimo svaki dan u 18,30 sati.

U CARITASOVU akciju se moguće uključiti
uplatama na ž.r. HC-a kod PBZ-a 2340009 – 1100080340, poziv na broj 10 online uplatama pozivima na donacijski telefon 060 9010 (cijena poziva 6,15 kn)
Naša Provincija sv. Jeronima se uključila u ovu akciju i poziva pojedince i naše samostane da se odazovu ovom apelu za pomoć.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica naše župe sv. Nikole Tavelića u Rijeci)